RAPPORT TAL-KUMMISSJONI RAPPORT ANNWALI TAL-2011 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI /* COM/2012/0375 final */





RAPPORT TAL-KUMMISSJONI RAPPORT ANNWALI TAL-2011 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI 1. Daħla Dan is-seba' rapport annwali dwar ir-relazzjonijiet bejn il-Kummissjoni u l-Parlamenti nazzjonali jiffoka fuq id-djalogu politiku mal-Parlamenti Nazzjonali f’sens wiesa’. Huwa jkopri l-interazzjonijiet u l-iskambji ta' informazzjoni u opinjoni relevanti kollha bejn il-Kummissjoni u l-Parlamenti nazzjonali. Aspetti speċifiċi marbutin mal-mekkaniżmu tal-kontroll tas-sussidjarjetà (li permezz tiegħu l-Parlamenti nazzjonali janalizzaw jekk abbozzi ta' atti leġiżlattivi jikkonformawx mal-prinċipju tas-sussidjarjetà) huma ttrattati fir-Rapport Annwali dwar is-Sussidjarjetà u l-Proporzjonalità, li huwa ppubblikat fl-istess żmien[1] u għandhom għalhekk jitqiesu bħala kumplementari għal dan ir-rapport. Id-djalogu politiku bejn il-Kummissjoni u l-Parlamenti nazzjonali huwa dibattitu kontinwu dwar il-Programm ta' Ħidma tal-Kummissjoni (CWP) u l-prijoritajiet politiċi tal-UE; skambju bil-miktub tal-veduti dwar dokumenti speċifiċi tal-Kummissjoni (leġiżlattivi jew le); u diskussjonijiet dwar firxa wiesgħa ta' kwistjonijiet tal-politika fil-COSAC, f’laqgħat parlamentari konġunti, laqgħat ta’ kumitati interparlamentari u laqgħat ta’ kumitati konġunti. Ikopri wkoll numru dejjem jikber ta' kuntatti bilaterali, fuq il-livell amministrattiv jew politiku, inklużi diversi żjarat mill-Kummissarji fil-Parlamenti nazzjonali. Il-fatt li, sal-2011, kważi l-Parlamenti kollha bagħtu rappreżentanti permanenti fi Brussell kienet strumentali fl-intensifikazzjoni dan l-aspett partikolari tad-djalogu politiku. Fl-2010, ir-relazzjonijiet tal-Kummissjoni mal-Parlamenti nazzjonali kienu għadhom fil-biċċa l-kbira definiti bid-dħul fis-seħħ tat-Trattat ta' Lisbona. L-enfasi kienet fuq l-implimentazzjoni tad-dispożizzjonijiet il-ġodda tat-Trattat, b'mod partikolari l-mekkaniżmu l-ġdid tal-kontroll tas-sussidjarjetà. Il-Parlamenti nazzjonali adattaw il-proċessi ta’ skrutinju u l-attenzjoni politika tagħhom. Fl-2011, kien hemm ambjent ta' instabbiltà ekonomika, soċjali u politika dejjem akbar. Hekk kif il-kriżi ekonomika globali laqtet iż-żona tal-Euro, id-dibattiti politiċi nazzjonali ffukaw dejjem aktar fuq is-sustanza tal-politiki Ewropej. Il-messaġġ ġenerali li ħareġ mid-djalogu politiku mal-Parlamenti nazzjonali fl-2011 kien li huwa mistenni ħafna mill-Kummissjoni. Id-djalogu politiku fis-sens wiesgħa tiegħu naturalment ikopri firxa wiesgħa ta' suġġetti u oqsma ta’ politika. Madankollu, fl-2011 tfaċċaw żewġ kwistjonijiet maġġuri ta' interess komuni. Minbarra l-opinjonijiet u skambji fuq firxa vasta ta' miżuri leġiżlattivi proposti f’rispons għall-kriżi ekonomika u finanzjarja (pereżempju, fir-rigward tar-regolamentazzjoni finanzjarja, is-suq uniku u l-governanza ekonomika), il-Parlamenti nazzjonali kienu wkoll involuti fid-dibattitu dwar il-Qafas Finanzjarju Multiannwali (MFF) għall-2014 – 2020 b' mod ġenerali, u l-proposti settorjali b'mod partikolari. 2. Il-bini ta' fehim komuni tal-isfidi Fl-2011, deher dejjem aktar ċar li, minbarra skrutinju parlamentari regolari tal-affarijiet Ewropej f'40 Kamra nazzjonali, jista’ jsir każ favur li jinħoloq skambju strutturat ta' fehmiet bejn, u mal-Parlamenti nazzjonali, bil-ħsieb li tissawwar perspettiva komuni dwar kwistjonijiet u sfidi Ewropej ewlenin. Minbarra l-konfigurazzjonijiet interparlamentari varji, immexxija mill-Parlament Ewropew u l-Parlament tal-Istat Membru li jkollu l-presidenza tal-Kunsill tal-UE, il-metodu użat s’issa fi ħdan il-COSAC kien li jkun hemm konċentrazzjoni fuq il-kontrolli tas-sussidjarjetà, ibbażati fuq analiżi koordinata tas-CWP. Madankollu, fl-2010 l-enfasi beda jinbidel. F'Mejju 2010, il-COSAC ta’ Madrid issuġġerixxa li l-President tal-Kummissjoni għandu jippreżenta s-CWP għas-sena kurrenti fl-ewwel laqgħa ta’ kull sitt xhur, tal-COSAC filwaqt li fit-tieni laqgħa, il-President għandu jiġi mistieden jippreżenta stampa ġenerali ta’ kif qed jiġi implimentat is-CWP. B’dawn ir-riflessjonijiet bħala bażi, il-President Barroso indirizza l-COSAC ta’ Brussell f’Ottubru 2010 u tenna l-konvinzjoni tal-Kummissjoni li l-opinjonijiet individwali tal-Parlamenti nazzjonali jew il-kontribuzzjonijiet kollettivi permezz tal-COSAC għandhom jiġu sottomessi sabiex jgħinu fil-preparazzjoni tas-CWP, b’mod li jikkumplimenta djalogu strutturat formali tal-Kummissjoni mal-Parlament Ewropew. Għalhekk il-Parlamenti nazzjonali jistgħu jgħinu sabiex jinbena kunsens reali dwar fejn l-UE għandha tiffoka l-politika u r-riżorsi tagħha għas-snin li ġejjin. Matul l-ewwel nofs tal-2011, il-Presidenza Ungeriża tal-COSAC qasmet din il-perspettiva u ffukat id-diskussjonijiet skont dan. Il-COSAC ta’ Budapest f’Mejju 2011 kkonkluda li l-Kummissjoni għandha, fit-tieni nofs ta' kull sena, tippreżenta l-programm ta' xogħol tagħha għas-sena ta' wara u fil-prinċipju qabel mal-idea ta' dibattitu ġenerali ta’ politika li jalimenta l-proċess tal-ippjanar strateġiku — minkejja li diversi Parlamenti xorta kellhom dubji dwar il-fattibilità ta' diskussjoni ex ante ta’ dan it-tip fi ħdan il-COSAC, fin-nuqqas ta' dokument li jista' jservi bħala bażi għad-diskussjoni. Diġà f'dik l-okkażjoni, il-Viċi-President Šefčovič tenna l-konvinzjoni tal-Kummissjoni li, bħala l-ewwel pass f’din id-direzzjoni, il-Parlamenti nazzjonali jistgħu jiffukaw fuq il-kwistjoni ewlenija tat-tmexxija ekonomika. Permezz tal-involviment kollettiv fis-Semestru Ewropew, il-Parlamenti nazzjonali u l-Parlament Ewropew jistgħu jiġu mħeġġa jiddibattu konġuntament il-linji ewlenin tal-politika tal-UE, kif ifformulati fl-Istrateġija Ewropa 2020 u riflessi fil-Programmi Nazzjonali tar-Riforma u r-rakkomandazzjonijiet speċifiċi għall-pajjiż, jew l-Istħarriġ Annwali dwar it-Tkabbir għas-sena partikolari. Il-Viċi-President identifika wkoll il-baġit bħala każ ċar ieħor fejn valutazzjoni kollettiva tista' tgħin biex tingħata stampa aktar wiesgħa. B’dan il-mod, ikun utilizzat bl-aħjar mod il-valur miżjud tal-kooperazzjoni interparlamentari, jiġifieri li tinkiseb stampa ġenerali ta' x'jiġri fi Stati Membri oħra, bi skambju tal-aħjar prattiċi, u li tiżdied il-pressjoni tal-pari meħtieġa sabiex jinkisbu r-riżultati. Matul it-tieni nofs tal-2011, il-Presidenza Pollakka tal-COSAC iffukat l-attenzjoni tal-Parlamenti nazzjonali fuq il-proposta tal-Kummissjoni għall-MFF 2014 – 2020. Bħala segwitu, f'Ottubru 2011, l-ewwel Konferenza ta’ Livell Għoli ddedikata għall-MFF ta’ wara l-2013 ġiet organizzata konġuntement mill-Presidenza Pollakka tal-Kunsill, il-Parlament Ewropew u l-Kummissjoni. Hija kienet immirata speċifikament għall-Parlamenti nazzjonali, li ħadu sehem attiv. Waħda mill-kwistjonijiet l-aktar diskussi kienet il-kwistjoni tar-riżorsi proprji. L-isforzi magħmula mill-Parlamenti nazzjonali, il-Parlament Ewropew u l-Kummissjoni f'dawn l-aħħar sentejn biex jikkoordinaw il-prijoritajiet fuq livell Ewropew huma mistennija jissuktaw. Il-governanza ekonomika u l-MFF li jmiss x’aktarx li jibqgħu tnejn mill-isfidi komuni ewlenin tal-politika (ara l-kapitolu 5). 3. L-opinjonijiet mill-Parlamenti nazzjonali (Djalogu politiku) Parteċipazzjoni L-iskambju tal-opinjonijiet u tweġibiet bil-miktub bejn il-Parlamenti nazzjonali u l-Kummissjoni, li tnieda mill-President Barroso fl-2006, qiegħed kull ma jmur jintensifika ruħu matul l-aħħar sitt snin. L-għadd totali tal-opinjonijiet riċevuti mill-Parlamenti nazzjonali fl-2011, inklużi opinjonijiet motivati taħt il-mekkaniżmu ta' kontroll tas-sussidjarjetà, laħaq is-622. Dan jirrappreżenta żieda ta' madwar 60% meta mqabbel mal-2010 (387), li kienet diġà rat żieda ta' 55% fuq l-2009 (250). Din ix-xejra ’l fuq kompliet fl-2012, b’aktar minn 400 opinjoni riċevuti sa Ġunju 2012. Maġġoranza kbira mis-622 opinjoni riċevuti fl-2011 kien fihom kummenti sostantivi u mistoqsijiet dwar il-kontenut ta' proposti u inizjattivi tal-Kummissjoni. Bħal fis-snin preċedenti, numru relattivament żgħir (64) biss mill-opinjonijiet kienu opinjonijiet motivati fis-sens tal-Protokoll Nru 2, li jinnotifikaw ksur tal-prinċipju tas-sussidjarjetà. Kien hemm żieda partikolarment notevoli fin-numru ta’ opinjonijiet riċevuti mill-Parlament Portugiż, miż-żewġ kmamar Rumeni, mill-Parlament Svediż, mis-Senat Ċek u mill-Parlament Bulgaru[2]. Kienu biss erba' kmamar li ma ħadu l-ebda sehem fid-djalogu politiku fl-2011 (meta mqabbla ma' għaxra fl-2010). Sa mill-bidu tiegħu, id-djalogu politiku għen biex il-proċess Ewropew tat-teħid tad-deċiżjonijiet isir aktar trasparenti u biex il-politiki Ewropej jitqarrbu lejn id-dibattitu pubbliku fl-Istati Membri, biex b'hekk titqajjem kuxjenza pubblika dwar xi wħud mill-kwistjonijiet ewlenin ta' politika Ewropej. Il-Kummissjoni tkompli tinkoraġġixxi lil dawk il-Parlamenti li, għal raġunijiet differenti, sa llum għażlu li ma jipparteċipawx attivament fi skambju dirett mal-Kummissjoni dwar is-sustanza tal-proposti u l-inizjattivi strateġiċi tagħha, sabiex jinvolvu ruħhom f'dan id-djalogu politiku. Dan jinkludi skambji matul il-fażi preleġiżlattiva, pereżempju fil-kuntest tal-konsultazzjonijiet pubbliċi, u f’termini ta' kuntatti u diskussjonijiet immirati kemm fuq il-livell politiku kif ukoll dak tal-esperti. Dawn huma mod partikolarment effettiv għall-Parlamenti nazzjonali sabiex jikkontribwixxu b'mod kostruttiv għat-tiswir tal-inizjattivi u leġiżlazzjoni futura tal-UE, kif urew bosta eżempji konkreti. Il-Kummissjoni indikat id-disponibilità tagħha li teżamina l-possibbiltà li sistematikament tiġbed l-attenzjoni tal-Parlamenti nazzjonali għall-konsultazzjonijiet pubbliċi kollha kif u meta jiġu varati, u li tenfasizza aktar speċifikament il-kontribuzzjonijiet tal-Parlamenti nazzjonali. Bħala segwitu tal-Komunikazzjoni tagħha dwar "Regolamentazzjoni Intelliġenti fl-Unjoni Ewropea" {COM (2010) 543}, il-Kummissjoni issa qiegħda twettaq rivalutazzjoni tal-politika ta' konsultazzjoni tagħha. Fost affarijiet oħra, ir-rivalutazzjoni se tħares lejn il-ħtieġa u l-modi biex iżżid il-firxa tal-konsultazzjonijiet tagħha u ssaħħaħ il-kwalità u t-trasparenza tal-informazzjoni dwar ir-riżultati tal-konsultazzjonijiet. Kamp ta' applikazzjoni L-enfasi fl-opinjonijiet tal-Parlamenti nazzjonali għadu jvarja ħafna. Is-622 opinjoni riċevuti fl-2011 indirizzaw numru kbir ta' dokumenti tal-Kummissjoni, fil-biċċa l-kbira dawk leġiżlattivi, bil-maġġoranza tal-proposti u l-inizjattivi jkunu s-suġġett biss ta’ bejn opinjoni waħda u tliet opinjonijiet. Madankollu, in-numru tad-dokumenti tal-Kummissjoni li rċevew kummenti mingħand aktar minn erba' kmamar (67) żdied konsiderevolment meta mqabbel mal-2010 (25). Il-proposti li ġibdu ħafna kummenti fl-2011[3] kienu wkoll dawk li rċevew l-ogħla numru ta' opinjonijiet motivati taħt il-mekkaniżmu tal-kontroll tas-sussidjarjetà, bħall-Bażi Fiskali Korporattiva Komuni Konsolidata[4] (17-il opinjoni, fosthom disa' opinjonijiet motivati); introduzzjoni mill-ġdid temporanja ta' kontrolli fuq il-fruntiera fil-fruntieri interni f'ċirkostanzi eċċezzjonali[5] (11-il opinjoni fl-2011, li minnhom sitta kienu opinjonijiet motivati); il-ġuriżdizzjoni, il-liġi applikabbli, u r-rikonoxximent u l-infurzar tad-deċiżjonijiet rigward il-konsegwenzi tal-proprjetà ta' soċjetà rreġistrata[6] (tmien opinjonijiet, erbgħa minnhom opinjonijiet motivati); u l-Liġi Komuni Ewropea dwar il-Bejgħ[7] (seba’opinjonijiet fl-2011, inklużi ħames opinjonijiet motivati). Fl-2011, ħames oqsma tal-politika rrappreżentaw aktar minn nofs l-opinjonijiet riċevuti fil-kuntest tad-djalogu politiku - Is-Suq Intern u s-Servizzi, il-Ġustizzja, l-Agrikoltura, l-Affarijiet Interni u t-Tassazzjoni. Minkejja l-fatt li l-Kummissjoni ħeġġet lill-Parlamenti nazzjonali biex iħarsu lejn is-CWP bħala għodda strateġika sabiex tgħin biex jinbena kunsens dwar fejn l-UE għandha tiffoka l-politika tagħha għas-sena/snin ta’ wara, kienu ftit ħafna mill-Parlamenti nazzjonali li esprimew il-fehma tagħhom dwar is-CWP 2011 fil-kuntest tad-djalogu politiku. Id-djalogu politiku dwar suġġetti ewlenin: Minbarra bosta fajls relatati mal-governanza ekonomika l-MFF, l-inizjattivi u l-proposti li ġejjin huma fost dawk li attiraw attenzjoni partikolari mill-Parlamenti nazzjonali fl-2011: · Id-direttiva dwar l-enerġija effiċjenti[8] Fl-għaxar opinjonijiet ippreżentati fl-2011 (erbgħa oħra kmieni fis-sena 2012), il-kmamar parlamentari esprimew pożizzjonijiet fil-biċċa l-kbira simili. Min-naħa l-waħda, huma kienu mħassba dwar il-piż finanzjarju u amministrattiv; min-naħa l-oħra huma talbu għal approċċ nazzjonali aktar speċifiku b'iktar diskrezzjoni għall-awtoritajiet nazzjonali u lokali. Il-biża’ tagħhom kienet li l-azzjoni tal-UE fil-livell amministrattiv ma tħallix spazju għal soluzzjonijiet adattati għall-kundizzjonijiet reġjonali u nazzjonali. Żewġ Parlamenti nazzjonali taw opinjoni motivata f’dan ir-rigward, fejn invokaw ksur tal-prinċipju tas-sussidjarjetà. Madankollu, il-Parlamenti nazzjonali qablu li l-ksib tal-mira ta' 20% f’iffrankar tal-enerġija primarja kien għan ewlieni taħt l-Istrateġija Ewropa 2020. · Tassazzjoni tal-prodotti tal-enerġija u l-elettriku[9] Minn għaxar opinjonijiet irċevuti fl-2011, nofshom argumentaw li l-valutazzjoni tal-impatt li takkumpanja l-proposta ma kinitx dettaljata biżżejjed u ma tipprovdix biżżejjed indikaturi kwalitattivi u kwantitattivi biex tiġi sostnuta l-konformità tal-proposta mal-prinċipju tas-sussidjarjetà. Diversi opinjonijiet enfasizzaw li d-dispożizzjonijiet tal-proposta jistgħu jipperikolaw il-kompetittività tal-ekonomija tal-UE. Piżijiet amministrattivi, finanzjarji u fiskali potenzjali u l-impatt soċjali potenzjalment negattiv kienu wkoll kwistjonijiet ta' tħassib. · Komunikazzoni dwar il-proċeduri għall-iskrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali[10] Il-Kummissjoni rċeviet disa’ opinjonijiet, li laqgħu pożittivament il-komunikazzjoni tal-Kummissjoni. Maġġoranza kbira tal-Kmamar kienu favur l-użu ta’ laqgħat tal-kumitat interparlamentari eżistenti biex jiġi żgurat skrutinju xieraq tal-Europol minflok it-twaqqif ta’ fora jew konferenzi ġodda. Huma esprimew ruħhom favur aktar effiċjenza u flessibbiltà u pproponew l-użu tal-istess strutturi għall-iskrutinju parlamentari tal-Eurojust. Il-Parlamenti nazzjonali sejħu wkoll għal approċċ ibbilanċjat meta jiġi definit id-daqs tad-delegazzjonijiet parlamentari għall-korp superviżorju l-ġdid, għalkemm il-fehim ta' tali bilanċ ivarja. 4. Kuntatti u Żjarat Bħal fis-snin ta' qabel, firxa wiesgħa ta' kuntatti personali u laqgħat, kemm fil-livell politiku kif ukoll f’dak amministrattiv, ikkumplimentaw l-iskambju tal-opinjonijiet u t-tweġibiet bil-miktub bejn il-Parlamenti nazzjonali u l-Kummissjoni. Il-Viċi President għar-relazzjonijiet interistituzzjonali, is-Sur Šefčovič, kompla jagħmel żjarat regolari lill-Parlamenti nazzjonali f’konformità mal-għan tiegħu li jiltaqa’ magħhom kollha mill-inqas darba matul iż-żmien tal-kariga tiegħu. Matul l-2011, il-membri tal-Kummissjoni żaru 24 mis-27 Parlament nazzjonali. Il-Kummissjoni kienet irrappreżentata fuq livell politiku fil-laqgħat interparlamentari ewlenin kollha li saru matul l-2011, inklużi l-laqgħat tal-COSAC u l-laqgħat parlamentari konġunti. Ir-Rappreżentant Għoli għall-Affarijiet Barranin u l-Politika tas-Sigurtà/Viċi President tal-Kummissjoni, il-Barunessa Ashton, attendiet jew kienet irrappreżentata fil-laqgħat tal-COFACC u l-CODACC[11]. Il-Konferenza dwar ir-riforma tal-Politika Komuni tas-Sajd, organizzata mill-Kummissjoni f'Ottubru 2011, u l-ewwel Konferenza ta' Livell Għoli dwar il-Qafas Finanzjarju Multiannwali 2014 -2020, organizzata b’mod konġunt mill-Presidenza tal-Kunsill, il-Parlament Ewropew u l-Kummissjoni Ewropea fl-20-21 ta' Ottubru 2011, kienu mmirati speċifikament lejn il-Parlamenti nazzjonali, li l-membri tagħhom ħadu sehem attiv fihom. L-uffiċjali tal-Kummissjoni komplew ukoll jagħtu xhieda quddiem il-kumitati tal-Parlamenti nazzjonali, meta mitluba, u jiltaqgħu regolarment mar-rappreżentanti permanenti tal-Parlamenti nazzjonali bbażati fi Brussell biex jiddiskutu varjetà ta' inizjattivi li jkunu se jitnedew jew fajls kurrenti. Fl-2011, ir-rappreżentanti permanenti tal-Parlamenti nazzjonali ltaqgħu darbtejn mal-Viċi-President Šefčovič, u darba kull wieħed mal-Viċi President Kallas u mal-Kummissarju Georgieva. L-2011 rat ukoll l-intensifikazzjoni tal-kuntatti bejn il-Kummissjoni u l-Parlamenti nazzjonali bħala parti mit-tħejjijiet għal regolament ġdid dwar l-iskrutinju demokratiku tal-Europol. Laqgħa tal-partijiet interessati, inklużi rappreżentanti tal-Parlamenti nazzjonali, serviet ta’ okkażjoni biex isir l-ewwel skambju ta' opinjonijiet fuq is-suġġett f'Jannar 2011. 5. Prospett: L-isfidi Komuni tal-Politika Li nindirizzaw il-konsegwenzi tal-kriżi ekonomika, nippromwovu t-tkabbir u l-ħolqien tal-impjiegi, speċjalment għaż-żgħażagħ, u nkomplu nsaħħu l-governanza ekonomika Ewropea se jibqa' fil-quċċata tal-aġenda politika tal-Ewropa fl-2012. Laqgħa tal-Kumitat interparlamentari dwar il-governanza ekonomika fi Brussell fi Frar 2012 ikkonfermat li hemm interess qawwi kemm min-naħa tal-Parlamenti nazzjonali kif ukoll tal-Kummissjoni fi skambju intensifikat ta' fehmiet, mhux l-inqas għaliex is-Semestru Ewropew għadu mekkaniżmu relattivament ġdid u li qed jevolvi. Il-kriżijiet finanzjarji, ekonomiċi, u tad-dejn sovran urew għaliex hija meħtieġa koordinazzjoni aktar mill-qrib fost l-Istati Membri. Dawn l-isforzi għandhom madankollu jirrikonoxxu li bosta aspetti tal-politika ekonomika jibqgħu kompetenza nazzjonali. Il-partijiet interessati nazzjonali, u b’mod partikolari l-Parlamenti nazzjonali, jeħtieġ li jifhmu b’mod sħiħ il-kuntest tal-UE u ż-żona tal-euro sabiex jieħdu deċiżjonijiet ta' politika ekonomika li jkunu tassew infurmati. L-introduzzjoni tas-Semestru Ewropew fl-2011 kien pass importanti 'l quddiem f’dan ir-rigward. L-Istħarriġ Annwali tat-Tkabbir tal-Kummissjoni li jniedi s-semestru kull sena, jistabbilixxi gwida politika trażversali b’dimensjoni tal-UE u taż-żona tal-euro li l-Istati Membri huma meħtieġa li jieħdu kont tagħha meta jifformulaw il-politiki nazzjonali. Is-suċċess tas-Semestru Ewropew jitkejjel skont kemm ir-rakkomandazzjonijiet speċifiċi għall-pajjiż jiġu riflessi fit-tfassil tal-politika nazzjonali matul it-tieni nofs tas-sena – is-semestru nazzjonali - li fih isiru l-baġits u l-programmi ta’ riforma proposti mill-gvernijiet u adottati mill-Parlamenti. Ir-rwol tal-Parlamenti nazzjonali li jispjegaw għażliet ta' politika li ta’ sikwit ikunu diffiċli u li jkollhom impatt lil hinn mill-fruntieri nazzjonali huwa ta' importanza vitali, filwaqt li responsabbiltà nazzjonali qawwija hija meħtieġa sabiex jinħolqu l-kundizzjonijiet politiċi li fihom ir-riformi jistgħu jirnexxu. B’dan l-isfond, u kif enfasizzat matul l-2011, il-Kummissjoni hija impenjata bis-sħiħ li żżid id-djalogu politiku tagħha mal-Parlamenti nazzjonali, partikolarment f’termini ta' governanza ekonomika. Aktar konkretament, u kif qalet fil-laqgħa tal-COSAC f'Kopenħagen f’April 2012, il-Kummissjoni tara żewġ mumenti partikolari matul is-Semestru Ewropew fejn djalogu intensifikat mal-Parlamenti nazzjonali jista’ jipprovdi valur miżjud reali: l-ewwel, wara l-pubblikazzjoni tal-Istħarriġ Annwali tat-Tkabbir tal-Kummissjoni, li jistabbilixxi l-prijoritajiet wiesgħa għall-UE kollha kemm hi għas-sena ta’ wara; u t-tieni, meta l-Kummissjoni tkun ippreżentat u l-Kunsill Ewropew ikun ikkonferma l-gwida speċifika għall-pajjiżi fuq il-bażi tal-Programmi ta' Riforma Nazzjonali u l-Programmi ta' Stabbiltà u Konverġenza tal-Istati Membri. Fi dawn l-istadji ewlenin, il-Kummissjoni hija lesta u disposta sabiex tiddiskuti mal-Parlamenti nazzjonali kwistjonijiet kemm trażversali kif ukoll speċifiċi relatati mal-governanza ekonomika u sabiex tipprovdi aktar kjarifiki. Fit-30 ta' Mejju 2012, bħala parti mis-Semestru Ewropew tal-2012, il-Kummissjoni trażmettiet rakkomandazzjonijiet speċifiċi għall-pajjiżi lill-Kunsill, filwaqt li qieset is-sitwazzjoni ta' kull Stat Membru. Il-Kummissjoni ħarġet ukoll rakkomandazzjonijiet għaż-żona euro kollha, u ppreżentat il-viżjoni tagħha għall-azzjoni ta’ politika fuq il-livell tal-UE li hi meħtieġa biex tikkumplimenta l-miżuri nazzjonali biex titwettaq inizjattiva ta' tkabbir tal-UE li hi ambizzjuża u b'żewġ livelli[12]. Minbarra l-kwistjoni tal-governanza ekonomika, is-diskussjonijiet u n-negozjati dwar l-MFF 2014 – 2020 se jilħqu stadju avvanzat fl-2012. It-tieni Konferenza tal-MFF f’Marzu 2012 ikkonfermat il-bżonn għal komunikazzjoni mill-qrib u effettiva bejn il-Kummissjoni u l-Parlamenti nazzjonali dwar is-sura tal-qafas finanzjarju multiannwali li jmiss u għalhekk dwar l-ambitu u l-impatt futuri tal-politiki tal-UE. U fl-aħħarnett, it-tħejjijiet għall-proposta leġiżlattiva li jmiss dwar l-iskrutinju demokratiku tal-Europol ibbażata fuq l-Artikolu 88 tat-TFUE se tintensifika matul l-2012. Wara reazzjonijiet tal-Parlamenti nazzjonali għall-Komunikazzjoni tal-Kummissjoni ta' Novembru 2010 (ara l-kapitolu 3), kien hemm laqgħa kostruttiva ta' livell għoli bejn il-Kummissjoni, il-Parlamenti nazzjonali u l-Parlament Ewropew f’April 2012, u l-Kummissjoni se tkompli tinvolvihom it-tnejn li huma mill-qrib fir-riflessjonijiet u d-diskussjonijiet preleġiżlattivi li jinsabu għaddejjin. Filwaqt li t-teħid tad-deċiżjonijiet fil-livell Ewropew qed isir dejjem aktar kumpless, u filwaqt li l-appoġġ pubbliku huwa meħtieġ għar-riformi profondi u spiss diffiċli li ġejjin, il-Kummissjoni tibqa' impenjata li tinkoraġġixxi kwalunkwe inizjattiva li tgħin sabiex jiġi xprunat l-iskrutinju demokratiku tal- proċessi tal-politika tal-UE u jittejjeb it-teħid tar-responsabbiltà nazzjonali tal-għażliet komuni tal-politika tagħna. Anness 1 In-numru globali ta’ opinjonijiet riċevuti għal kull pajjiż/kamra (mekkaniżmu tad-djalogu politiku u l-kontroll tas-sussidjarjetà) Parlament Nazzjonali || Kamra || Numru totali ta' opinjonijiet (djalogu politiku) || Opinjonijiet motivati (il-Protokoll 2) Il-Portugall || Assembleia da República || 184 || 1 L-Italja || Senato della Repubblica || 76 || 3 Ir-Repubblika Ċeka || Senát || 43 || 0 L-Isvezja || Riksdag || 42 || 11 Ir-Rumanija || Camera Deputaţilor || 40 || 2 Ir-Rumanija || Senatul || 33 || 2 Il-Ġermanja || Bundesrat || 33 || 1 L-Italja || Camera dei Deputati || 28 || 2 Il-Bulgarija || Narodno Sabranie || 19 || 2 Ir-Renju Unit || House of Lords || 16 || 1 Id-Danimarka || Folketing || 14 || 1 Il-Lussemburgu || Chambre des Députés || 14 || 7 Ir-Renju Unit || House of Commons || 8 || 3 L-Awstrija || Nationalrat || 7 || 0 Il-Ġermanja || Bundestag || 6 || 1 Il-Pajjiżi l-Baxxi || Eerste Kamer || 6 || 0 Il-Polonja || Sejm || 5 || 5 Ir-Repubblika Ċeka || Poslanecká sněmovna || 5 || 0 Il-Polonja || Senat || 4 || 4 Il-Litwanja || Seimas || 4 || 0 Il-Belġju || Chambre des Représentants || 4 || 1 Franza || Sénat || 4 || 1 Il-Greċja || Vouli ton Ellnion || 4 || 0 L-Awstrija || Bundesrat || 3 || 1 Il-Pajjiżi l-Baxxi || Iż-żewġt Ikmamar || 3 || 2 Spanja || Iż-żewġt Ikmamar || 2 || 2 Il-Finlandja || Eduskunta || 2 || 1 Il-Belġju || Sénat || 2 || 1 Franza || Assemblée nationale || 2 || 1 Malta || Il-Kamra tad-Deputati || 2 || 2 Is-Slovakkja || Národná rada || 2 || 2 L-Irlanda || Dail Eireann || 1 || 1 Ir-Rumanija || Iż-żewġt Ikmamar || 1 || / Il-Pajjiżi l-Baxxi || Tweede Kamer || 1 || 1 Ċipru || Vouli ton Antiprosopon || 1 || 1 Il-Latvja || Saeima || 1 || 0 L-Estonja || Riikikogu || 0 || 0 Is-Slovenja || Državni svet || 0 || 0 Is-Slovenja || Državni zbor || 0 || 0 L-Ungerija || Országgyülés || 0 || 0 || Totali || 622 || 64 Anness 2 Il-proposti u l-inizjattivi tal-Kummissjoni li ġġeneraw l-ogħla numru ta' opinjonijiet fil-kuntest tad-djalogu politiku (2011) Dokument tal-Kummissjoni || Titolu || Numru totali ta' opinjonijiet (djalogu politiku) || Opinjonijiet motivati (il-Protokoll 2) COM (2011) 121 || Il-bażi tat-Taxxa Korporattiva Konsolidata Komuni (CCCTB) || 17 || 9 COM (2011) 560 || L-introduzzjoni temporanja mill-ġdid ta' kontrolli fuq il-fruntieri fil-fruntieri interni f'ċirkostanzi eċċezzjonali || 11[13] || 6 COM (2011) 370 || L-użu effiċjenti tal-enerġija || 10[14] || 2 COM (2011) 169 || Il-qafas Komunitarju għat-tassazzjoni tal-prodotti tal-enerġija u l-elettriku || 10 || 2 COM (2011) 32 || Ir-Rekords tal-Ismijiet tal-Passiġġieri || 9[15] || / COM (2010) 776 || Skrutinju tal-attivitajiet tal-Europol mill-Parlament Ewropew, flimkien mal-Parlamenti nazzjonali || 9 || / COM (2011) 127 || Il-ġuriżdizzjoni, il-liġi applikabbli, ir-rikonoxximent u l-eżekuzzjoni ta' deċiżjonijiet li jirrigwardaw il-konsegwenzi patrimonjali ta' soċjetajiet reġistrati || 8 || 4 COM (2010) 608 || Lejn Att dwar is-Suq Uniku għal ekonomija tas-suq kompetittiva ħafna || 8 || / COM (2011) 608 || Fond ta' Aġġustament għall-Globalizzazzjoni || 7[16] || 3 COM (2011) 635 || Liġi Ewropea Komuni dwar il-Bejgħ || 7[17] || 5 COM (2011) 594 || Taxxa fuq it-Tranżazzjonijiet Finanzjarji || 7[18] || 3 [1] COM(2012)373. [2] Ara t-tabella fl-Anness 1. [3] Ara l-Anness 2. [4] COM(2011) 121. [5] COM(2011) 560. [6] COM(2011) 127. [7] COM(2011) 635. [8] COM(2011) 370. [9] COM(2011) 169. [10] COM(2010) 776. [11] Konferenza tal-Presidenti tal-Kumitat tal-Affarijiet Barranin u Konferenza tal-Presidenti tal-Kumitati tal-Affarijiet tad-Difiża. [12] Komunikazzjoni dwar l-Azzjoni għall-Istabbiltà, it-Tkabbir u l-Impjiegi {COM(2012)299} [13] Sa nofs Mejju 2012, il-Kummissjoni kienet irċeviet total ta' 12-il opinjoni dwar din il-proposta. [14] Sa nofs Mejju 2012, il-Kummissjoni kienet irċeviet total ta' 12-il opinjoni dwar din il-proposta. [15] Sa nofs Mejju 2012, il-Kummissjoni kienet irċeviet total ta' 10 opinjonijiet dwar din il-proposta. [16] Sa nofs Mejju 2012, il-Kummissjoni kienet irċeviet total ta' 9 opinjonijiet dwar din il-proposta. [17] Sa nofs Mejju 2012, il-Kummissjoni kienet irċeviet total ta' 11-il opinjoni dwar din il-proposta. [18] Sa nofs Mejju 2012, il-Kummissjoni kienet irċeviet total ta' 11-il opinjoni dwar din il-proposta.